വള്ളിവട്ടം ശ്രീ മഹാവിഷ്ണു ക്ഷേത്രം

കേരളത്തിൽ തൃശൂർ ജില്ലയിലെ വെള്ളാങ്ങല്ലൂർ പഞ്ചായത്തിലെ വള്ളിവട്ടം ഗ്രാമത്തിൽ സ്ഥിതിചെയ്യുന്ന ഒരു വൈഷ്ണവ ആരാധനാലയമാണ് വള്ളിവട്ടം നായ്കുളത്തുകാട് ശ്രീ മഹാവിഷ്ണു ക്ഷേത്രം.

 ചരിത്രം 
നിലവിലെ ക്ഷേത്രം ആധുനിക കാലത്ത് നിർമിച്ചതാണ്. ഗോവയിൽ നിന്ന് കുടിയേറിയെത്തിയ കുടുംബി സമുദായക്കാരുടെ കീഴിലാണ് ക്ഷേത്രത്തിന്റെ പ്രവർത്തനം. മുൻപ് അനന്തപത്മനാഭസ്വാമി രൂപത്തിലായിരുന്നു വിഗ്രഹം, പുനപ്രതിഷ്ഠക്ക് ശംഖ് ചക്രം ഗദ പത്മം എന്നിവ ധരിച്ച് നിൽക്കുന്ന രൂപത്തിലുള്ള പുതിയ വിഗ്രഹം പ്രതിഷ്ഠിച്ചു. പ്രധാന പ്രതിഷ്ഠയായ വിഷ്ണുവിന് പുറമെ ഗണപതി ഭുവനേശ്വരി ഊരകത്തമ്മ തിരുവടി നാഗങ്ങൾ മുത്തപ്പൻ എന്നീ ഉപ ദേവതകളെയും ചുറ്റുമതിലിന് പുറത്ത് ഭദ്രകാളി ഭാവത്തിൽ ചൊവ്വയെയും പ്രതിഷ്ടിച്ചിരിക്കുന്നു. ക്ഷേത്രത്തിലെ താന്ത്രിക അവകാശം ഇരിഞ്ഞാലക്കുടക്കടുത്തുള്ള പയ്യപ്പിള്ളി മനക്കാണ്. 

 ഉത്സവങ്ങൾ 

 ഹോളി 

കേരളത്തിലെ മറ്റ് ക്ഷേത്രോത്സവങ്ങളിൽ നിന്നും വ്യത്യസ്തമായി ഇവിടുത്തെ പ്രധാന ഉത്സവം ഹോളിയാണ്. കുടുംബി സമുദായക്കാരുടെ ചില ആചാരങ്ങൾ ഹോളി മഹോത്സവത്തിനിടയിലും കാണാം, ഹോളി സ്നാനം, ഹോളി പ്രകടനം എന്നിവ ഇതിൽ ചിലതാണ്. ശകവർഷത്തിലെ ഫാൽഗുന മാസത്തിലെ ഉത്രം നക്ഷത്രത്തിലാണ് ഹോളി മഹോത്സവം നടക്കുന്നത്.

 പ്രതിഷ്ഠ ദിനം 
മീനമാസത്തിലെ രോഹിണിയിലാണ് പ്രതിഷ്ഠ ദിനം വരുന്നത് എങ്കിലും പ്രതിഷ്ഠ ദിന ചടങ്ങുകൾ ഹോളി ദിവസത്തിൽ നടത്തി വരുന്നു.

 ഗുരുതി 
ക്ഷേത്രത്തിലെ പ്രധാന ഉപ ദേവതയായ ചൊവ്വ ഭഗവതിക്ക് വർഷം തോറും വൈദിക വിധി പ്രകാരമുള്ള ഗുരുതി പൂജ നടത്തുന്നു.

 അനന്തപൂജ 
ക്ഷേത്രത്തിൽ പൊങ്കാല അർപ്പിച്ച് നടത്തുന്ന അനന്ത പൂജ മകര മാസത്തിലെ ആദ്യത്തെ ഞായറാഴ്ച ദിവസം നടത്തി വരുന്നു.

 വഴിപാടുകൾ 
പാൽപായസം നെയ് വിളക്ക് തുളസിമാല എന്നിവ വിഷ്ണുവിന്റെ പ്രധാന വഴിപാടുകളാണ്. ഭഗവാന് നറുവെണ്ണ കദളിപഴം എന്നിവ സമർപ്പിക്കുന്നത് സന്താന ലബ്ധിക്ക് ഉചിതമാണെന്ന് ദേവ പ്രശ്നത്തിൽ തെളിഞ്ഞിരുന്നതായി ക്ഷേത്രം ഭാരവാഹികൾ വ്യക്തമാക്കുന്നു.